Zastupnik u njemačkom parlamentu iz redova socijaldemokrata Josip Juratović tijekom gostovanja u emisiji Nedjeljom u 2 HRT-a kazao je da ima informacije da će se hrvatskim državljanima ukinuti radne dozvole u Njemačkoj.

- Dobio sam informacije iz dva ključna ministarstva, ministarstva za rad i ministarstva za vanjsku politiku, da prijedlog Europske unije neće ići na raspravu u Bundestag, jer to više nije niti potrebno, nego da će ući u kabinet Vlade 17. lipnja i da će odluka biti pozitivna, jer su i jedno i drugo ministarstvo mišljenja da ne trebaju više neke posebne dozvole za građane Hrvatske nego da će biti građani Hrvatske ravnopravni građani Europske unije u Njemačkoj na tržištu rada - kazao je Juratović.

Njemačkoj će 1. srpnja isteći prvi rok za ukidanje ili produljenje prijelaznog razdoblja u otvaranju tržišta rada nakon što su prošle dvije godine od našeg ulaska u EU. Članice EU mogu uvesti ograničenja za zapošljavanje radnika nove članice po formuli "2+3+2", što znači da ograničenje od dvije godine mogu produljiti za još tri godine te, uz opravdan razlog, za dodatne dvije.

"Bilo bi glupo da nosim njemačku nošnju"

Na pitanje bi li se nazvao asimiliranim Hrvatom u Njemačkoj, Juratović je rekao da se jednom u parlamentu predstavio kao "njemački poslanik hrvatskog podrijetla". - Ne identificiram se kao Nijemac sa njemačkom tradicijom. Bilo bi glupo da nosim njemačku nošnju. Nisam asimiliran, ali sam integriran - kazao je Juratović.

O svom usponu u SPD-u Juratović je rekao da je bio "idealan socijaldemokrat" jer je došao iz radničkog pokreta. Na pitanje o prosvjedima u Savskoj i na Markovom trgu kazao je da "nije dovoljno upućen u to" jer ne zna što branitelji traže.

- Imam osjećaj da netko s njima manipulira. Mislim da bi se branitelji trebali ugledati na Antu Gotovinu - rekao je Juratović o prosvjedu branitelja.

"Europska Hrvatska mora se distancirati od zločinačkih politika"

- Konačno društvo mora raspravljati o žrtvama, od 2. svjetskog rata do danas i da konačno žrtve dobiju pravdu - rekao je Juratović o raspravama o prošlosti u Hrvatskoj.

- Poslije 2. svjetskog rata je ona politička opcija koja je tu bila napravila probleme jer nije procesuirala zločine - kazao je Juratović i dodao da se "europska" Hrvatska mora distancirati od zločinačkih politika kako "komunističkog" tako i "fašističkog tipa".

>>Lustracija je nužna da bi se spriječilo iskrivljivanje prošlosti